নিজেদের ফেসবুক পেজকে আকর্ষণীয় করে তুলতে বদ্ধপরিকর কলকাতা পুলিশ। তাই পেজে যেমন থাকছে পুরনো তদন্তের চিত্তাকর্ষক বিবরণ, তেমনই থাকছে সাম্প্রতিক কোনও অপরাধীকে ধরার ঘটনাও। 
কলকাতা ট্র্যাফিক পুলিশের সার্জেন্টদের  জন্য রয়্যাল এনফিল্ডের পাশাপাশি হার্লে ডেভিডসনও যে এসে পড়েছে সে খবরও রয়েছে তাদের পেজে। এই ধরনের খবরের পাশাপাশি ১৯ অগস্টের একটি পোস্ট থেকে জানা যাচ্ছে তাদের সাম্প্রতিক একটি সাফল্যের খবরও। ঠাকুরপুকুর এলাকায় হয়ে যাওয়া একটি চুরির ঘটনার কথা তুলে ধরা হয়েছে সেখানে। জানানো হয়েছে, কেমন করে অপরাধীকে পাকড়াও করল পুলিশ। 
পেজে বর্ণিত ঘটনা থেকে জানা যাচ্ছে, ঠাকুরপুকুরের বাসিন্দা সীমা রায় সন্ধেবেলা বেরিয়েছিলেন ছেলেকে টিউশনে পৌঁছে দিতে। এই সময়ই তাঁর গলার সোনার চেনটি ছিনতাই হয়ে যায়। সাইকেলে করে এসে চোর আচমকাই হানা দিয়েছিল। তার পর চোখের পলক ফেলতে না ফেলতে চেন ছিনিয়ে পগাড় পার হয় সে। চোরের ধাক্কা খেয়ে মাটিতে পড়ে যান সীমাদেবী।  
ঠাকুপুকুর থানায় তিনি ডায়রি করেন। পুলিশ তদন্ত শুরু করে। যেখানে ঘটনা ঘটেছিল, তার কাছাকাছি অবস্থিত একটি দোকানের সিসিটিভি ফুটেজ হাতে আসে। সেই ফুটেজ থেকে মেলা আভাস অনুযায়ী চোর বাবাজির ছবি আঁকানো হয়। তার পর সেই ছবি দেখে শুরু হয় খোঁজ। 
মাত্র কয়েক দিনের মধ্যেই ধরা পড়ে চোর। সোনারপুরের নতুনহাটের বাসিন্দা মান্নান লস্কর রীতিমতো দাগি আসামী। এমন কাণ্ড সে আগেও করেছে দক্ষিণ শহরতলিতে। চেন নিয়ে গিয়ে সে যেখানে বিক্রি করেছিল সেখান থেকেই সেটা উদ্ধার করে পুলিশ। 
স্বাদু গদ্যে এই পুরো ঘটনার বিবরণ দেওয়া হয়েছে ওই পেজে। সঙ্গে চেন খোয়া যাওয়া মহিলা থেকে শুরু করে চোর— সবারই ছবি প্রকাশিত হয়েছে। তবে আইনি বাধ্যবাধকতায় চোরের মুখ দেখা যায়নি। সেটা ঢাকা ছিল কালো কাপড়ে। 

এই ছবিতে রয়েছেন তদন্তকারীরা ও অপরাধী। সঙ্গে চোরাই চেনের ক্রেতা। ছবি : ফেসবুক। 
সাধারণ মানুষের তুমুল আগ্রহ রয়েছে পুলিশের কর্মপদ্ধতি সম্পর্কে। আশা করা যায়, এই ধরনের পোস্ট থেকে তাদের সেই আগ্রহের অনেকটাই নিরসন হবে।